LV Eiropas Savienības Oficiālais Vēstnesis C 73/15

Uzklausīšanas amatpersonas nobeiguma ziņojums (1)

COMP/39.847 – E-BOOKS

2013/C 73/06

(1) Šī lietas izskatīšana attiecas uz konkrētām iespējamām saskaņotām darbībām saistībā ar e-grāmatu pārdošanu patērētājiem.

(2) Komisija 2011. gada martā saskaņā ar Regulas (EK) Nr. 1/2003 (2) 20. panta 4. punktu veica iepriekš nepaziņotas pārbaudes vairāku grāmatizdevēju telpās Eiropas Ekonomikas zonā.

(3) Komisija 2011. gada 1. decembrī saskaņā ar Regulas (EK) Nr. 1/2003 11. panta 6. punktu un Komisijas Regulas (EK) Nr. 773/2004 2. panta 1. punktu (3) uzsāka procesu pret pieciem izdevējiem (4) un Apple Inc.

(4) Komisija 2012. gada 13. augustā pieņēma sākotnējo vērtējumu saskaņā ar Regulas (EK) Nr. 1/2003 9. panta 1. punktu attiecībā uz četru izdevēju (Hachette, Harper Collins, Holtzbrinck/Macmillan, Simon & Schuster), kā arī Apple rīcību saistībā ar e-grāmatu pārdošanu patērētājiem. Sākotnējā vērtējumā Komisija pauda viedokli, ka, kopīgi nomainot e-grāmatu tirdzniecības modeli no vairumtirdzniecības modeļa uz pārstāvības modeli ar kopumā vienādiem būtiskākajiem noteikumiem visā pasaulē, minētie četri izdevēji un Apple veica saskaņotas darbības ar mērķi paaugstināt e-grāmatu mazumtirdzniecības cenas Eiropas Ekonomikas zonā vai novērst e-grāmatu cenu krišanos Eiropas Ekonomikas zonā, tādējādi pārkāpjot LESD 101. pantu un EEZ līguma 53. pantu.

(5) Iepriekš minētie četri izdevēji un Apple ir piedāvājuši uzņemties saistības, lai kliedētu Komisijas bažas (5). Komisija 2012. gada 19. septembrī publicēja paziņojumu Eiropas Savienības Oficiālajā Vēstnesī saskaņā ar Regulas (EK) Nr. 1/2003 27. panta 4. punktu, sniedzot lietas un saistību kopsavilkumu un aicinot ieinteresētās trešās personas iesniegt apsvērumus par priekšlikumu (6). Tirgus pārbaudē tika apstiprināts, ka saistības ir atbilstošas, lai kliedētu Komisijas bažas par konkurenci.

(6) Komisija ar lēmumu, kas pieņemts saskaņā ar Regulas (EK) Nr. 1/2003 9. panta 1. punktu, nosaka minēto piecu uzņēmumu piedāvātās saistības par saistošām un secina, ka, ņemot vērā piedāvātās saistības, Komisijas rīcībai vairs nav pamata un tādēļ šīs lietas izskatīšana būtu jāizbeidz.

(7) Tā kā Pearson, kas ir Penguin group mātesuzņēmums, nav piedāvājis saistības, Komisija vēl joprojām izmeklē Pearson rīcību un tās atbilstību LESD 101. pantam un EEZ līguma 53. pantam.

(8) Es neesmu saņēmis pieprasījumus vai sūdzības no šīs lietas izskatīšanā iesaistītajām pusēm (7). Ņemot to vērā, es uzskatu, ka ir ievērota efektīva visu šajā lietā iesaistīto pušu procesuālo tiesību īstenošana.

Briselē, 2012. gada 27. novembrī Michael ALBERS

(1) Saskaņā ar 16. un 17. pantu Eiropas Komisijas priekšsēdētāja 2011. gada 13. oktobra Lēmumā 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā (OV L 275, 20.10.2011., 29. lpp.).

(2) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.).

(3) Komisijas 2004. gada 7. aprīļa Regula (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 27.4.2004., 18. lpp.).

(4) Minētie pieci izdevēji ir Hachette Livre SA, HarperCollins Publishers, L.L.C. un HaperCollins Publishers Limited, Georg von Holtzbrinck GmbH & Co. KG un Verlagsgruppe Georg von Holtzbrinck GmbH, Simon & Schuster, Inc. Simon & Schuster (UK) Ltd un Simon & Schuster Digital Sales, Inc., kā arī Pearson Plc.

(5) Minēto četru izdevēju un Apple piedāvātās saistības ir pieejamas tīmekļa vietnē http://ec.europa.eu/competition/elojade/isef/case_details.cfm?proc_code=1_39847

(6) Komisijas paziņojums, kas publicēts saskaņā ar Padomes Regulas (EK) Nr. 1/2003 27. panta 4. punktu Lietā COMP/39.847/E-BOOKS (izziņots ar dokumenta numuru C(2012) 6552) (OV C 283, 19.9.2012., 7. lpp).

(7) Saskaņā ar Lēmuma 2011/695/ES 15. panta 1. punktu procesa puses, kuras piedāvā uzņemties saistības saskaņā ar Regulas (EK) Nr. 1/2003 9. pantu, var vērsties pie uzklausīšanas amatpersonas jebkurā procedūras stadijā, lai nodrošinātu savu procesuālo tiesību efektīvu īstenošanu.